b'\n_START_ARTICLE_\nAatu H\xc3\xa4m\xc3\xa4l\xc3\xa4inen\n_START_SECTION_\nUra\n_START_PARAGRAPH_\nH\xc3\xa4m\xc3\xa4l\xc3\xa4isen kasvattajaseura on Suonenjoen Kiekko-Karhut, jossa h\xc3\xa4n aloitti j\xc3\xa4\xc3\xa4kiekon 5-vuotiaana. H\xc3\xa4n siirtyi C-juniori-ik\xc3\xa4isen\xc3\xa4 Kalevan Palloon, jossa H\xc3\xa4m\xc3\xa4l\xc3\xa4inen voitti B-nuorten SM-hopeaa vuonna 2005. Kaudella 2005\xe2\x80\x932006 h\xc3\xa4n debytoi miesten peleiss\xc3\xa4. H\xc3\xa4m\xc3\xa4l\xc3\xa4inen pelasi syyskaudella yhden Mestis-ottelun alle 20-vuotiaiden j\xc3\xa4\xc3\xa4kiekkomaajoukkueessa tehden yhden sy\xc3\xb6tt\xc3\xb6pisteen. H\xc3\xa4n pelasi ensimm\xc3\xa4isen ja kauden ainoaksi j\xc3\xa4\xc3\xa4neen SM-liigaottelunsa KalPassa 11. helmikuuta 2006 Rauman Lukkoa vastaan._NEWLINE_Kaudella 2006\xe2\x80\x932007 H\xc3\xa4m\xc3\xa4l\xc3\xa4inen pelasi SM-liigassa 23 runkosarjaottelua tehopistein 1+2=3 sek\xc3\xa4 kolme ottelua Mikkelin Jukureita vastaan pelatussa tasonmittauksessa tehden kaksi sy\xc3\xb6tt\xc3\xb6pistett\xc3\xa4. H\xc3\xa4n teki liigauransa avausmaalin 2. tammikuuta 2007 ylivoimalla Saimaan Palloa vastaan. H\xc3\xa4n pelasi kauden aikana my\xc3\xb6s kaksi Mestis-ottelua alle 20-vuotiaiden maajoukkueessa. Suurimman osan kaudestaan H\xc3\xa4m\xc3\xa4l\xc3\xa4inen pelasi kuitenkin viel\xc3\xa4 KalPan A-nuorissa. Kaudella 2007\xe2\x80\x932008 h\xc3\xa4n pelasi SM-liigassa 32 runkosarjaottelua tehopistein 3+4=7. Noin puolet runkosarjastaan H\xc3\xa4m\xc3\xa4l\xc3\xa4inen pelasi KalPan A-nuorissa, joita h\xc3\xa4n vahvisti my\xc3\xb6s kev\xc3\xa4\xc3\xa4n 2008 pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t A-nuorten Suomenmestaruuteen. Toukokuussa 2008 H\xc3\xa4m\xc3\xa4l\xc3\xa4inen jatkoi sopimustaan KalPan kanssa vuodella._NEWLINE_H\xc3\xa4m\xc3\xa4l\xc3\xa4inen teki kaudella 2008\xe2\x80\x932009 l\xc3\xa4pimurtonsa ja yhden kauden piste-enn\xc3\xa4tyksens\xc3\xa4 SM-liigassa tehty\xc3\xa4\xc3\xa4n kaikissa 58 runkosarjaottelussa tehot 11+18=29, joilla h\xc3\xa4n oli KalPan nelj\xc3\xa4nneksi paras pistemies. H\xc3\xa4m\xc3\xa4l\xc3\xa4inen voitti kauden p\xc3\xa4\xc3\xa4tteeksi SM-pronssia. Kaudella 2009\xe2\x80\x932010 h\xc3\xa4n ei ylt\xc3\xa4nyt en\xc3\xa4\xc3\xa4 edellisen kautensa tasolla, eik\xc3\xa4 tuntenut oloaan hyv\xc3\xa4ksi KalPassa. H\xc3\xa4m\xc3\xa4l\xc3\xa4inen j\xc3\xa4tti joukkueen 22 pelaamansa ottelun j\xc3\xa4lkeen joulukuussa 2009 ja siirtyi muutamaa p\xc3\xa4iv\xc3\xa4\xc3\xa4 my\xc3\xb6hemmin vuokralle Turun Palloseuraan. H\xc3\xa4n voitti kauden p\xc3\xa4\xc3\xa4tteeksi Suomenmestaruuden._NEWLINE_Kauden 2010\xe2\x80\x932011 H\xc3\xa4m\xc3\xa4l\xc3\xa4inen aloitti Mestis-joukkue Kajaanin Hokissa, jota valmensi h\xc3\xa4nelle KalPan A- ja C-junioreista tuttu Sami Karppinen. H\xc3\xa4m\xc3\xa4l\xc3\xa4inen pelasi joukkueessa 12 ottelua, kunnes H\xc3\xa4meenlinnan Pallokerho vuokrasi h\xc3\xa4net marraskuun maaottelutaukoon kest\xc3\xa4v\xc3\xa4ll\xc3\xa4 sopimuksella korvaamaan loukkaantunut Tuukka Pulliainen. Seitsem\xc3\xa4n siell\xc3\xa4 pelatun ottelun j\xc3\xa4lkeen HPK jatkoi H\xc3\xa4m\xc3\xa4l\xc3\xa4isen sopimusta joulutaukoon saakka. H\xc3\xa4n pelasi t\xc3\xa4m\xc3\xa4n j\xc3\xa4lkeen kuitenkin vain kolme ottelua, kunnes joutui viikoiksi sivuun k\xc3\xa4sivamman takia. Osaksi kyseisen loukkaantumisen takia H\xc3\xa4m\xc3\xa4l\xc3\xa4inen ei palannut en\xc3\xa4\xc3\xa4 loppukaudella kaukaloihin._NEWLINE_Toukokuussa 2011 H\xc3\xa4m\xc3\xa4l\xc3\xa4inen teki vuoden mittaisen sopimuksen Ruotsin toiseksi korkeimmalla sarjatasolla HockeyAllsvenskanissa pelanneen IF Sundsvall Hockeyn kanssa. Joukkue putosi kauden 2011\xe2\x80\x932012 p\xc3\xa4\xc3\xa4tteeksi sarjatasoa alemmas I-divisioonaan, mutta H\xc3\xa4m\xc3\xa4l\xc3\xa4inen palasi kaudeksi 2012\xe2\x80\x932013 Suomeen ja teki vuoden mittaisen sopimuksen Mestis-joukkue KooKoon kanssa. H\xc3\xa4n oli tehoilla 12+18=30 joukkueen kolmanneksi paras pistemies. H\xc3\xa4m\xc3\xa4l\xc3\xa4inen voitti kauden p\xc3\xa4\xc3\xa4tteeksi Mestis-hopeaa. Kaudella 2013\xe2\x80\x932014 h\xc3\xa4n oli KooKoon paras sy\xc3\xb6tt\xc3\xa4j\xc3\xa4 ja kolmanneksi paras pistemies tehoilla 7+29=36. H\xc3\xa4m\xc3\xa4l\xc3\xa4inen voitti kauden p\xc3\xa4\xc3\xa4tteeksi Mestiksen mestaruuden._NEWLINE_Kaudeksi 2014\xe2\x80\x932015 H\xc3\xa4m\xc3\xa4l\xc3\xa4inen siirtyi vuoden mittaisella sopimuksella Ruotsin kolmanneksi korkeimmalle sarjatasolle Hockeyettan-joukkue Tran\xc3\xa5s AIF:\xc3\xa4\xc3\xa4n. H\xc3\xa4n voitti joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 13+24=37. Kaudeksi 2015\xe2\x80\x932016 H\xc3\xa4m\xc3\xa4l\xc3\xa4inen palasi kasvattajaseuraansa Suonenjoen Kiekko-Karhuihin pelaamaan II-divisioonaa. H\xc3\xa4n voitti joukkueen sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin tehoilla 24+23=47._NEWLINE_H\xc3\xa4m\xc3\xa4l\xc3\xa4inen siirtyi kaudeksi 2016\xe2\x80\x932017 vuoden mittaisella sopimuksella Mestiksen nousijajoukkue Iisalmen Peli-Karhujen riveihin. H\xc3\xa4n voitti joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 9+27=36. Kaudella 2017\xe2\x80\x932018 H\xc3\xa4m\xc3\xa4l\xc3\xa4inen nousi IPK:n kapteenistoon ja h\xc3\xa4n toimi my\xc3\xb6s joukkueen kapteenina Otto Huttusen oltua sivussa. H\xc3\xa4m\xc3\xa4l\xc3\xa4inen oli IPK:n paras sy\xc3\xb6tt\xc3\xa4j\xc3\xa4 ja toiseksi paras pistemies Tatu Kokkolan j\xc3\xa4lkeen tehoilla 8+28=36. Kaudella 2016\xe2\x80\x932017 h\xc3\xa4n jakoi tehoilla 13+24=37 joukkueen sis\xc3\xa4isen pistep\xc3\xb6rssin toisen sijan Tuomas Vartiaisen kanssa edell\xc3\xa4\xc3\xa4n vain Julius Rantaeskola. Suomen Cupissa H\xc3\xa4m\xc3\xa4l\xc3\xa4inen oli IPK:n paras sy\xc3\xb6tt\xc3\xa4j\xc3\xa4 Tuomas Vartiaisen kanssa nelj\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Kaudeksi 2019\xe2\x80\x932020 h\xc3\xa4net nimettiin joukkueen kapteeniksi.\n_START_SECTION_\nMuuta\n_START_PARAGRAPH_\nH\xc3\xa4m\xc3\xa4l\xc3\xa4isen pikkuveli Aleksi pelaa h\xc3\xa4nen joukkuetoverinaan IPK:ssa. Aleksi on pelannut urallaan my\xc3\xb6s 30 runkosarjaottelua KalPan SM-liigajoukkueessa._NEWLINE_Aatu H\xc3\xa4m\xc3\xa4l\xc3\xa4inen harrastaa j\xc3\xa4\xc3\xa4kiekon ohella tennist\xc3\xa4 sek\xc3\xa4 rullakiekkoa. Nuorempana h\xc3\xa4n harrasti pes\xc3\xa4palloa ja jalkapalloa. H\xc3\xa4m\xc3\xa4l\xc3\xa4inen voitti my\xc3\xb6s suopotkupallon kilpasarjan mestaruuden Mestaruus - Ei selityksi\xc3\xa4 -nimisess\xc3\xa4 joukkueessa kes\xc3\xa4ll\xc3\xa4 2010.'